Okresná prokuratúra Nové Zámky 
F. Rákocziho 15, 940 44 Nové Zámky 1

Sp. zn. : 1 Pv 263/12/4404	Nové Zámky, 17.10.2012
EEČ : 2-33-141-2012

U Z N E S E N I E

Trestná vec:	obvinený XXXXX a spol. 
Prečin:	Neoprávnený zásah do práva k domu, bytu alebo k nebytovému priestoru podľa § 218 odsek 1, odsek 3 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Nové Zámky
Podľa § 215 odsek 2 písmeno a Trestného poriadku zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Nezisteným spôsobom vnikli v presne nezistenom čase, koncom roku 2010, do neobývaného zabezpečeného rodinného domu v obci XXXXX, na Ulici Jókaiho č. 10, bez súhlasu a povolenia jeho majiteľov XXXXX, nar. XXXXX, bytom XXXXX, Novomestského č. 9 a XXXXX, nar. 06.10.1939, bytom XXXXX, Ulica  Žombék č. 1659/36, ktorý následne nepretržite protiprávne obývali, najmä v noci, do presne nezistenej doby do mesiaca marec 2012, s výnimkou obdobia od 02.05.2011 do júla 2011, kedy boli ubytovaní v útulku pre bezdomovcov v obci Želiezovce, pričom počas roku 2011 boli vyzvaní asi 8 až 10-krát príslušníkmi Obecnej polície XXXXX a spoluvlastníkom XXXXX, v presne nezistenom čase v roku 2011, aby vyčistili dom od odpadkov a do tohto domu a na jeho pozemok vôbec nechodili, avšak tieto výzvy neuposlúchli a predmetný dom obývali aj naďalej.

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený
Odôvodnenie:
Uznesením vyšetrovateľa Okresného riaditeľstva PZ, Odboru kriminálnej polície XXXXX ČVS: ORP-171/OVK-NZ-2012 zo dňa 02.03.2012 bolo podľa      § 199 odsek 1 Trestného poriadku začaté trestné stíhanie a ďalším uznesením tej istej spisovej značky zo dňa 04.05.2012 podľa § 206 odsek 1 Trestného poriadku vznesené obvinenie XXXXX a XXXXX pre prečin neoprávneného zásahu do práva k domu, bytu alebo nebytovému priestoru spolupáchateľstvom podľa § 20 k § 218 odsek 1, odsek 3 písmeno a/ Trestného zákona s poukazom na ustanovenie § 138 písmeno b/ Trestného zákona, ktorého sa dopustili tak, že nezisteným spôsobom vnikli v presne nezistenom čase, koncom roku 2010, do neobývaného zabezpečeného rodinného domu v obci XXXXX, na Ulici Jókaiho č. 10, bez súhlasu a povolenia jeho majiteľov XXXXX, nar. XXXXX, bytom XXXXX, Novomestského č. 9 a XXXXX, nar. 06.10.1939, bytom XXXXX, Ulica  Žombék č. 1659/36, ktorý následne nepretržite protiprávne obývali, najmä v noci, do presne nezistenej doby do mesiaca marec 2012, s výnimkou obdobia od 02.05.2011 do júla 2011, kedy boli ubytovaní v útulku pre bezdomovcov v obci Želiezovce, pričom počas roku 2011 boli vyzvaní asi 8 až 10-krát príslušníkmi Obecnej polície XXXXX a spoluvlastníkom XXXXX, v presne nezistenom čase v roku 2011, aby vyčistili dom od odpadkov a do tohto domu a na jeho pozemok vôbec nechodili, avšak tieto výzvy neuposlúchli a predmetný dom obývali aj naďalej.

	Obvinený XXXXX využil svoje právo odoprieť výpoveď a ku skutku sa pred vyšetrovateľom nevyjadril. 

	Obvinená XXXXX sa doznala k spáchaniu skutku, ktorý je jej kladený za vinu.

	Zo spáchania predmetného skutku sú obvinení usvedčení výpoveďami poškodených XXXXX a XXXXX, ako aj svedkov: XXXXX, XXXXX, XXXXX a XXXXX a listinnými dôkazmi. 

	Vyšetrovateľ predložil vyšetrovací spis s návrhom na podanie obžaloby.

	Preskúmaním na vec sa vzťahujúceho spisového materiálu som zistila, že obvinení XXXXX a XXXXX boli rozsudkom Okresného súdu XXXXX sp. zn. 2T 120/2011 z 2.02.2011 v spojitosti s uznesením Krajského súdu Nitra sp. zn. 1 To 42/2012 z 04.09.2012 uznaní vinnými z pokračovacieho zločinu vydierania spolupáchateľstvom podľa § 20 k § 189 odsek 1, odsek 2 písmeno a/, písmeno b/ Trestného zákona s poukazom na ustanovenie § 138 písmeno a/ Trestného zákona a § 139 odsek 1 písmeno c/ Trestného zákona, za čo bol každému obvinenému uložený súhrnný trest odňatia slobody v trvaní 8 rokov a 7 mesiacov. Na výkon tohto trestu boli zaradení do Ústavu na výkon trestu odňatia slobody s minimálnym stupňom stráženia.

	Za zločin vydierania podľa § 189 odsek 2 Trestného zákona, zákon  umožňuje uložiť trest odňatia slobody na štyri až desať rokov.

	Za skutok, za ktorý sú obvinení v predmetnej veci stíhaní,  kvalifikovaný ako prečin neoprávneného zásahu do práva k domu, bytu alebo nebytovému priestoru podľa § 218 odsek 3 Trestného zákona umožňuje zákon uložiť trest odňatia slobody na jeden rok až päť rokov.

	Podľa § 215 odsek 2 písmeno a/ Trestného poriadku prokurátor môže zastaviť trestné stíhanie, ak je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený. 

	Vzhľadom na tieto skutočnosti už uložený  nepodmienečný trest odňatia slobody v trvaní 8 rokov 7 mesiacov pre každého obvineného považujem za dostatočný na ochranu spoločnosti a nápravu páchateľov.

	Preto bolo potrebné rozhodnúť tak, ako je to uvedené vo výrokovej časti tohoto uznesenia. 

	Týmto uznesením nie je dotknutý nárok poškodených na náhradu škody, ktorý si môžu uplatniť v konaní vo veciach občianskoprávnych.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Gabriela Sopkuliaková
prokurátorka